**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Vállalkozói Inkubátorház**

Az ülés időpontja: **2016. január 25. (hétfő 17 óra)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető, Tóth Mária Kispatak Óvoda vezető

**Megjelentek:** Fodor Attila elnök, Bánóczi Margit, Honti Zoltán, dr. Klein Katalin, Szabó Orsolya */késett/* Gerlóczyné Furulyás Katalin*,* Kiszelné Mohos Katalin polgármester, Szemesy Barbara alpolgármester, Papp István jegyző, Grégerné Papp Ildikó osztályvezető, Tóth Mária Kispatak Óvoda vezető, Diószeghy Tünde Öregiskola Közösségi Ház és Könyvtár vezető, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt, megjelent vendégeinket. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**1/2016. (I. 25.) HATÁROZATA**

**Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2016. január 25-i ülésén az alábbi napirendet tárgyalja:**

1. **Döntés a Képviselő-testület 2016. év I. félévi munka- és üléstervéről**
2. **A Kispatak Óvoda Alapító Okiratának módosítása**

1. **Döntés a Budakörnyéki Önkormányzati Társulás Tájegységi Értéktárába javasolt nagykovácsi értékekről E – 5**

**Határidő:** azonnal

**Felelős:** OKB elnök

**1. napirendi pont**

**Döntés a Képviselő-testület 2016. év I. félévi munka- és üléstervéről**

**Fodor Attila elnök:** Az előterjesztést mindenki látta, kérdezem polgármester asszonyt, hogy szeretné-e kiegészíteni valamivel a leírtakat.

**Kiszelné Mohos Katalin polgármester:** Annyit szeretnék hozzáfűzni, hogy természetesen a munkaterv az csak egy terv. Teljesen rugalmas, bármikor új napirendi pontot lehet felvenni. Most elsősorban a határidős pontokat tartalmazza.

**Fodor Attila elnök:** Köszönöm.Van-e hozzászólás, kérdés? Nincs. Akkor szavazzunk az előterjesztésben foglalt határozati javaslat elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**2/2016. (I. 25.) HATÁROZATA**

**Tárgy: Döntés a Képviselő-testület 2016. év I. félévi munka- és üléstervéről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a határozat mellékletében foglalt tartalommal a 2016. év I. félévi munkatervét elfogadja.

**Határidő**: azonnal

**Felelős**: Polgármester

**2. napirendi pont**

**A Kispatak Óvoda Alapító Okiratának módosítása**

**Fodor Attila elnök:** Az előterjesztés előadója aljegyző asszony lenne, de ő beteg. Kérdezem polgármester asszonyt, hogy szeretné-e kiegészíteni valamivel a leírtakat.

**Kiszelné Mohos Katalin polgármester:** Az előterjesztés részletesen tartalmazza a Magyar Államkincstár észrevételeit, melyek alapján elkészítettük a módosító okiratot.

*Megérkezett Szabó Orsolya, a jelenlévő bizottsági tagok száma 6.*

**Fodor Attila elnök:** Köszönöm. Van-e hozzászólás, kérdés? Nincs. Akkor szavazásra teszem fel a határozati javaslatot az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**3/2016. (I. 25.) HATÁROZATA**

**Tárgy: A Kispatak Óvoda Alapító Okiratának módosítása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy – módosítva a 136/2015. (IX.17) és 169/2015. (XI.19) számú Képviselő-testületi határozatot – a Kispatak Óvoda Alapító Okirat módosítását valamint az egységes szerkezetbe foglalt Alapító Okiratot a határozat melléklete szerinti tartalommal fogadja el.

Felhatalmazza a Polgármestert az aláírásra, valamint felkéri a szükséges intézkedések megtételére.

**Határidő:** azonnal

**Felelős:** polgármester

**3. napirendi pont**

**Döntés a Budakörnyéki Önkormányzati Társulás Tájegységi Értéktárába javasolt nagykovácsi értékekről**

**Fodor Attila elnök:** Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó**: *Röviden ismertette az előterjesztést.*

**Fodor Attila elnök:** Köszönöm. Van-e kérdés, hozzászólás?

**G. Furulyás Katalin:** Az előterjesztés melléklete a megkereső levél. Azt szeretném kérdezni, hogy a BÖT végig regisztrálta magát a rendszeren? Mivel ez az Értéktár a Hungaricum törvény alá tartozik. Az eredeti elképzelés szerint ez egy felmenő rendszerű értékgyűjtő szisztéma lenne, ahol a települési értéktárak összegyűjtik saját értékeiket, majd javaslatot tesznek a kistérségek számára. Majd ezt követik a megyei értéktárak, és a legfelsőbb szinten lennének a hungaricumok. Az egy szándék, hogy mindenképpen alulról jövő kezdeményezések mutatkozhassanak meg. Azt nem tudom, hogy a BÖT megalakította-e az Értéktár bizottságot, úgy tudom, hogy a mi településünkön nincs ilyen. Ennek ellenére úgy gondolom, hogy mindenképpen csatlakozzunk ehhez a kezdeményezéshez. Másrészről pedig a felsorolt értékekkel maximálisan egyetértek.

**Grégerné Papp Ildikó:** A BÖT Tájegységi Értéktár bizottsága létrejött, és szabályzata is van a működésnek.

**G. Furulyás Katalin:** Megfontolásra javaslom egy helyi értéktár alapítását. Ez a lista nem egy végleges lista, tovább bővíthető. Ennek az egész dolognak az lenne a lényege, hogy minél több ember foglalkozzon azzal, hogy helyi értéket fedezzen fel. Ez a kereső munka majdnem, hogy fontosabb lenne, mint a regisztráció. De ehhez jó lenne egy értéktár bizottságot létrehozni. A Kormányrendelet előírása szerint napokon belül kellett volna ezt az igényt bejelenteni. A mai ülésen az aktuális előterjesztésről kellene dönteni, majd ezt követően, egy külön ülésen, kellő előkészítést követően dönthetnénk a bizottság létrehozásáról.

**Papp István:** Az SZMSZ lehetővé teszi ideiglenes bizottság létrehozását célfeladat elvégzésére.

**Kiszelné Mohos Katalin polgármester**: Én úgy értelmezem, hogy mivel célfeladatra lehet létrehozni ezt a fajta bizottságot, ezért, ha a bizottság eléri a célját, megszűnik. De ez egy állandó bizottság lenne, mivel folyamatosan születhetnek újabb értékek.

**G. Furulyás Katalin:** Ez a bizottság nem független az önkormányzattól, de nem az önkormányzat bizottsága. Három tagból áll a bizottság, nincs kizárva a lehetőség, hogy képviselő, alpolgármester is tagja lehet. A tevékenységéről beszámol. A közművelődési feladatot végző megyei hálózat módszertani irodáit is javasolják, hogy egy hátsó, támogató feladatot lássanak el ebben, a helyi közművelődési intézményekkel együtt.

**dr. Klein Katalin:** Én is támogatom ennek a bizottságnak a létrehozását. Csak az a kérdés, hogy kik legyenek ennek a bizottságnak a tagjai.

**G. Furulyás Katalin:** A rendelkezés azt mondja, hogy legalább három tagból áll. Itt privát személyeket szólíthatunk meg, akik egyébként képviselhetnek civil szervezeteket.

**Diószeghy Tünde**: Ennek volt előzménye. Amikor még az előző kistérségi társulás volt, akkor már létrejött egy szerveződés a térségben, amelynek részt vettem a munkájában. Az anyagok megmaradtak, amelyeket esetleg fel lehetne használni ebben a munkában.

**G. Furulyás Katalin**: Az összegyűjtött anyag jól átemelhető lesz ebbe a munkába. A Közkincs kerekasztalok EU-s forrásból működő projekt keretében működtek.

**Fodor Attila elnök**: Köszönöm. Van-e további hozzászólás, vélemény. Úgy látom, nincs. Két határozati javaslat van. Először az I. határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**4/2016. (I. 25.) HATÁROZATA**

**Tárgy: Döntés a Budakörnyéki Önkormányzati Társulás Tájegységi Értéktárába javasolt nagykovácsi értékekről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a Budakörnyéki Önkormányzati Társulás Tájegységi Értéktárába a következő értékek kerüljenek:

1. Szénások Európa Diplomás Terület
2. Római Katolikus Templom és Plébánia
3. Teleki-Tisza-kastély
4. Kálvária és a kőkeresztek
5. Sebestyén kápolna
6. Német sírkövek a temetőben (a kegyeleti sírkert kialakítása folyamatban)
7. Aratási hálaadási körmenet
8. B. Szatmári Lajos életműve
9. Greszl Ferenc életműve
10. Római kori kövek

**Határidő**: azonnal

**Felelős**: Polgármester

**Fodor Attila elnök**: Köszönöm. Most pedig az II. határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**5/2016. (I. 25.) HATÁROZATA**

**Tárgy: Döntés a Budakörnyéki Önkormányzati Társulás Tájegységi Értéktára tematikus túraútvonalainak kialakításához**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy javasolja a Budakörnyéki Önkormányzati Társulás Tájegységi Értéktára tematikus túraútvonalainak kialakításához a következő nagykovácsi nevezetességeket:

1. Mária-oszlop
2. Hősi emlékmű
3. Faluvégi keresztek
4. Bányászati emlékmű
5. Képesfa a Széltörés-erdőben
6. Ördögárok-forrás

**Határidő**: azonnal

**Felelős**: Polgármester

**Fodor Attila elnök:** Köszönöm szépen. Van-e további hozzászólás, kérdés?

**Kiszelné Mohos Katalin polgármester**: Kaptam egy levelet, amelynek egyik pontja konkrétan ezt a bizottságot, egy másik pontja pedig általánosságban a képviselőket szólítja meg. Erről szeretném tájékoztatni a bizottságot. Szomolányi Attila írta ezt a levelet. A bizottságra tartozó pont a Magyar Kultúra Napjával kapcsolatos. A másik pont, ami a képviselőknek íródott, a megválaszolatlan levelekről szól. *Mindkét szakasz felolvasásra került.* A levél negatívumokat tartalmaz, úgy gondoltam, erről tájékoztatnom kell a bizottságot. Az a véleményem, hogy az OKB írhatna egy levelet ezzel kapcsolatban, ahol le lehetne írni a bizottság véleményét.

**Fodor Attila elnök:** Az a véleményem, hogy amennyiben Szomolányi úr valóban választ várna a levélre, akkor a tagokat, személyesen szólította volna meg. Tekintettel arra, hogy nem személyesen nekünk címezte, nem kellene ezt megválaszolni. Kérdezem, hogy van-e további hozzászólás? Nincs, akkor köszönöm a részvételt, a bizottság ülését 17 óra 35 perckor lezárom.

K.m.f.

Fodor Attila Bánóczi Margit

elnök tag